Inbrekers vies oor buit, brand klaskamers afDie klaskamers in puin. Foto: Verskaf aan ANA Vier klaskamers van ŉ laerskool in Noordwes is verwoes nadat dit glo deur “ontstoke inbrekers” aan die brand gesteek is. Skade van nagenoeg R2 miljoen is aangerig. Freddy Sepeng, woordvoerder van die departement, het Donderdag gesê die voorval het Woensdagmiddag by die Phogole Primary School in Makwassie naby Wolmaransstad plaasgevind. “’n Lid van die gemeenskap het omstreeks 13:30 rook uit die skool sien kom en die polisie en brandweer is ontbied,” het Sepeng gesê. Volgens Sepeng het ŉ voorlopige ondersoek bepaal dat inbrekers toegang tot die skool gekry het deur die diefwering in die administrasiegebou oop te breek, waarna die alarmstelsel ontkoppel is. “Hulle het vermoedelik tabletrekenaars en rekenaars gesoek, maar die skool stoor dié toerusting in ŉ veilige plek wat nie op die skool se perseel is nie. Aangesien hulle nie die elektroniese ware kon vind nie, het hulle op die ou end die skool aan die brand gesteek.” Volgens Sepeng het vier klaskamers afgebrand en is skoolmeubels en die administrasiegebou erg beskadig. Die polisie ondersoek die voorval. Die departement beplan om tydelike klasse ingerig te hê as die skool volgende jaar heropen.